གྲོ་ལུང་བ་བློ་གྲོས་འབྱུང་གནས་ཀྱི་སློབ་མ་ཆ་བ་ཆོས་ཀྱི་སེང་གེ་ནི་རབ་བྱུང་གཉིས་པའི་ཆུ་མོ་ལུག་སྤྱི་ལོ་༡༡༠༩ལ་འཁྲུངས།ཁྱུང་རིན་གྲགས་ཀྱི་སློབ་མ་རྒྱ་དམར་བ་དང་གྲོ་ལུང་བ་ཆེན་པོ་ལ་སོགས་པ་བླ་མ་དུ་མ་བསྟེན།ལུང་རིགས་ཀྱིས་སྒྲོ་འདོགས་བཅད།གཙང་ནེའུ་ཐོག་གི་གདན་ས་ལོ་བཅོ་བརྒྱད་ཀྱི་བར་དུ་མཛད།ཚད་མ་རྣམ་ངེས་ལ་སོགས་པའི་གཞུང་མང་པོ་ལ་འགྲེལ་པ་བརྩམས།མདོ་སྡེ་བའི་རིགས་པ་ལ་བསྟེན་པའི་བསྡུས་གྲྭ་ཞེས་པའི་རིགས་ལམ་གྱི་སྲོལ་འབྱེད་པ་པོ་ཡང་སློབ་དཔོན་འདི་ཡབ་སྲས་ཡིན་ཟེར།ཚད་མའི་བསྡུས་པ་ཡིད་ཀྱི་མུན་སེལ་རྩ་འགྲེལ་ལ་སོགས་པའི་རང་གཞུང་མང་དུ་བརྩམས།སྙན་གྲགས་ཀྱི་གདུགས་དཀར་པོ་བླ་ན་འཁོར་བ་དེའི་སྲས་ཀྱི་གཙོ་བོ་སེང་ཆེན་བརྒྱད་དུ་གྲགས་པ་ནི།གཙང་ནག་པ་བརྩོན་འགྲུས་སེང་གེ།དན་འབག་པ་སྨྲ་བའི་སེང་གེ།འབྲུ་ཤ་བསོད་ནམས་སེང་གེ།རྨ་བྱ་རྩོད་པའི་སེང་གེ།རྩགས་དབང་ཕྱུག་སེང་གེ།ཉིང་བྲན་ཆོས་ཀྱི་སེང་གེ།ལྡན་མ་དཀོན་མཆོག་སེང་གེ།གཉལ་བ་ཡོན་ཏན་སེང་གེ་སྟེ་བརྒྱད།འཁོན་ཇོ་སྲས་ས་སྐྱ་དཀར་པོ་རྣམ་གསུམ་གྱི་གཉིས་པ་ས་སྐྱ་སློབ་དཔོན་བསོད་ནམས་རྩེ་མོ་ཡིན་ལ་ཁོང་གཙང་ནེའུ་ཐོག་གི་གྲྭ་སར་ལོ་བཅུ་གཅིག་ལ་བཞུགས་གསུངས་།རྔོག་ཇོ་སྲས་ར་མོ།ཁུ་ཇོ་སྲས་ནེ་ཙོ།གཉོས་ཇོ་སྲས་དཔལ་ལེ་དང་བཞི་ལ་ཇོ་སྲས་བཞི་ཟེར།ཇོ་སྲས་རྣམས་གོས་སྦུ་གུ་ཅན་དེ་རབ་བྱུང་མིན་འདུགའགར་བ་དབང་གྲུབ།ཀོང་པོ་འཇག་ཆུང༌།ལྷོ་བ་སྒོག་ཟན།བར་ཕུ་བ་དང་བཞི་ལ་ཤེས་རབ་ཅན་བཞི་ཟེར།གཞན་ཡང་འཛད་པ་སྟོན་སྐྱབས་དང་རྡོ་རྗེ་འོད་ཟེར་ལ་སོགས་པ་དང༌།ཀརྨ་དུས་གསུམ་མཁྱེན་པ་ཡང་སློབ་མ་ཡིན།ཁོང་ནེའུ་ཐོག་གི་གྲྭ་སར་ལོ་དགུར་བཞུགས།གཞན་ཡང་བླ་མ་ཞང་ཚལ་པ་ལ་སོགས་པ་སློབ་མ་ཤིན་ཏུ་མང་ངོ༌།།ཡང་ཡར་འབྲོག་གི་མར་པ་དོ་བ་ཆོས་ཀྱི་དབང་ཕྱུག་གིས་ཀྱང་གཞུང་མང་པོ་བསྒྱུར།དཔྱལ་ལོ་ཙཱ་བ་ཆོས་ཀྱི་བཟང་པོ་རྒྱ་གར་དུ་ལོ་བཅུར་བཞུགས།བླ་མ་རྡོ་རྗེ་གདན་པ་དང་ཁ་ཆེ་པཎ་ཆེན་སོགས་བསྟེན།ཆོས་མང་པོ་བསྒྱུར།ཁྲོ་ཕུ་ལོ་ཙཱ་བ་བྱམས་པ་དཔལ་གྱིས་སྔ་ཕྱིར་ཤྲིའ་ཛཱ་ག་ཏ་མི་ཏྲ་ཨཱ་ནནྡ་ཞེས་པ་མི་ཏྲ་ཛོ་གི་ཞེས་གྲགས་པ་དང་པཎྜི་ཏ་བུད་དྷ་ཤྲིའ་ཛྙཱ་ན།ཁ་ཆེ་པཎ་ཆེན་ཤཱཀྱ་ཤྲིའ་བྷ་དྲ་རྣམས་སྤྱན་དྲངས་ཏེ་གཞུང་མང་པོ་བསྒྱུར།པཎ་ཆེན་ཤཱཀྱ་ཤྲིའ་ལ་འཁོར་པཎ་ཆུང་བི་བྷུ་ཏི་ཙནྡྲར་དང་ད་ན་ཤིའ་ལ་དང་བལ་པོ་སཾ་གྷ་ཤྲིའ་དང་སུ་ག་ཏ་ཤྲིའ་ལ་སོགས་པ་དགུ་བྱོན་ཏེ།བི་བྷུ་ཏི་དང་ད་ན་ཤིའ་ལ་གཉིས་བོད་དུ་ཡུན་རིང་པོར་བཞུགས།བོད་ཀྱི་སྐད་ཡིག་ལ་ཡང་མཁས་པར་གྱུར་ནས་རང་འགྱུར་ཡང་མཛད་དོ།།ཆག་དགྲ་བཅོམ་དང་དེའི་དབོན་པོ་ཆག་ཆོས་རྗེ་དཔལ་གཉིས་ཀྱང་རྒྱ་གར་དུ་བྱོན་པཎྜི་ཏ་མང་པོ་བསྟེན་ནས་སློབ་གཉེར་གནང༌།གསར་འགྱུར་དང་འགྱུར་བཅོས་མང་པོ་བྱས་སོ།།